Document ID: 32005R0006

REGOLAMENT TAL-KUMMISSJONI (KE) Nru 6/2005
ta' l-4 ta' Jannar 2005
li jemenda r-Regolamenti (KE) Nri 46/2003 u 47/2003 b'rigward it-taħlitiet ta' tipi differenti ta' frott u ħaxix frisk fl-istess pakkett ta' bejgħ
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 2200/96 tat-28 ta’ Ottubru 1996 dwar l-organizzazzjoni komuni tas-suq tal-frott u l-ħxejjex (1), u b’mod partikolari l-Artikolu 2(2) tiegħu,
Billi:
(1)
Ir-Regolament tal-Kummissjoni (KE) Nru 48/2003 tal-10 ta' Jannar 2003 iniżżel ir-regoli li japplikaw għal taħlitiet ta' tipi differenti ta' frott u ħaxix frisk fl-istess pakkett ta' bejgħ (2) jgħodd għall-pakketti ta' bejgħ ta' piż nett inqas jew daqs tliet kilogrammi.
(2)
Hemm żball fir-Regolament tal-Kummissjoni (KE) Nru 46/2003 tal-10 ta' Jannar 2003 li jemenda l-livelli tas-suq ta’ frott u ħaxix frisk dwar it-taħlit ta’ diversi tipi ta’ frott u ħaxix frisk fl-istess pakkett ta’ bejgħ (3) u fir-Regolament tal-Kummissjoni (KE) Nru 47/2003 tal-10 ta' Jannar 2003 li jemenda l-Anness I għar-Regolament tal-Kunsill (KE) Nru 2200/96, li jistipulaw li l-prodotti koperti min-normi ta' tqegħid fis-suq għall-frott u l-ħxejjex friski jistgħu jiġu ppreżentati f'taħlita ta' tipi f'pakkett ta' bejgħ ta' piż nett inqas minn tliet kilogrammi.
(3)
Għaldaqstant, jeħtieġ li jiġu emendati r-Regolamenti (KE) Nru 46/2003 u (KE) Nru 47/2003 sabiex il-pakketti ta' bejgħ ikkonċernati minn din id-dispożizzjoni jistgħu jkunu ta' piż nett ta' tliet kilogrammi.
(4)
Il-miżuri stipulati f'dan ir-Regolament huma skont l-opinjoni tal-Kumitat ta’ Ġestjoni għall-Frott u l-Ħxejjex Friski,
ADOTTAT DAN IR-REGOLAMENT:
Artikolu 1
Fl-Artikolu 1 tar-Regolament (KE) Nru 46/2003, it-termini “ta' piż nett inqas minn tliet kilogrammi” jinbidlu bit-termini “ta' piż nett inqas jew daqs tliet kilogrammi”.
Artikolu 2
Fl-Artikolu 1 tar-Regolament (KE) Nru 47/2003, it-termini “ta' piż nett inqas minn tliet kologrammi” jinbidlu bit-termini “ta' piż nett inqas jew daqs tliet kilogrammi”.
Artikolu 3
Dan ir-Regolament għandu jidħol fis-seħħ dakinhar tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 4 ta' Jannar 2005.

Labels: 3
17